als_Latn dik_Latn sag_Latn
Pak pas publikimit të reformës në sistemin e përgjimeve nga ana e Agjencisë Kombëtare të Sigurisë, Presidenti amerikan Barak Obama dënoi gjurmimin mbi krerët dhe qytetarët e shteteve aleate. Në një intervistë për “ZDF”, Obama siguroi kancelaren gjermane, e cila sipas raportimeve është përgjuar për dhjetë vjet rresht, se kjo nuk do të ndodh më. “Unë nuk dua që program i përgjimeve të dëmtojë marrëdhëniet mes Shteteve të Bashkuara dhe Gjermanisë. Kjo do të sillte mungesë besimi në komunikimin tonë si shtete partnere dhe do të na dëmtonte drejtpërdrejtë. Kjo nuk është në interes të asnjë pale. Unë dua të sigurojë kancelaren gjermane se për sa kohë unë të jem presidenti i Shteteve të Bashkuara, nuk ka asnjë arsye që kreu i qeverisë në Berlin të shqetësohet për këtë”. Të premten presidenti amerikan tha se ka kërkuar ndalimin e përgjimeve për qytetarët që nuk dyshohen për terrorizëm. Ai tha se i ka kërkuar krerëve të NSA-së që të zhvillojnë mekanizmat për një gjurmim selektiv. Në të njëjtën kohë kreu i Uashingtonit e cilësoi përgjimin si një mjet jetik për të mbrojtur sigurinë kombëtare.
als_Latn